Syed Nizamuddin Bin Sayed Khassim

**Syed Nizamuddin bin Sayed Khassim**  (lahir 1989) ialah seorang penganalisa geopolitik, pengarang dan kolumnis Malaysia untuk New Straits Times, South China Morning Post dan Berita Harian. Beliau juga merupakan Pegawai Tadbir dan Diplomatik dalam Kerajaan Malaysia . Beliau merupakan pengasas bersama MyDiplomacy, sebuah inisiatif diplomatik belia Malaysia.

## Kehidupan Awal dan Pendidikan
Syed Nizamuddin dilahirkan di Kuching, Sarawak, Malaysia . Beliau melanjutkan pelajaran ke peringkat tinggi di Universiti Oxford di bawah Biasiswa Merdeka Yayasan Khazanah, di mana beliau memperoleh Ijazah Sarjana Pengajian (MSt) dalam Pengajian Diplomatik dari Kolej Kellogg, University of Oxford. Beliau juga memiliki Ijazah Sarjana dalam Pentadbiran Awam (MPA) dari Universiti Malaya.  

## Kerjaya
Syed Nizamuddin telah berkhidmat dengan Wisma Putra selama 10 tahun, termasuk sebagai Setiausaha Pertama di Kedutaan Malaysia di Paris, di mana beliau mula menulis sebagai kolumnis untuk New Straits Times. Beliau juga telah menyumbang secara meluas kepada wacana berkaitan hubungan luar Malaysia melalui artikelnya dalam penerbitan seperti South China Morning Post, *Diplomatic Voice* terbitan Institut Diplomasi dan Hubungan Luar Malaysia (IDFR) , Berita Harian  dan New Straits Times.

Beliau dikenali melalui tulisannya berkenaan strategi geopolitik Malaysia, khususnya pendekatannya untuk mengimbangi hubungan dengan kuasa global utama seperti China dan Amerika Syarikat. Dalam artikel dan ulasannya, Syed Nizamuddin menyokong kesinambungan amalan "hedging" geopolitik Malaysia yang telah lama wujud; menekankan dasar luar yang seimbang yang mengenepikan penjajaran dengan China atau Amerika Syarikat.

## Advokasi Diplomasi Subnasional
Syed Nizamuddin juga telah menjadi suara yang lantang dalam memperjuangkan desentralisasi diplomasi, khususnya untuk negeri asalnya Sarawak, Malaysia  . Beliau berhujah bahawa Sarawak telah pun terlibat dalam pelbagai inisiatif diplomatik melalui agensi seperti Sarawak Energy dan Pejabat Perdagangan dan Pelancongan Sarawak Singapura (STATOS), dan dengan itu, harus menguruskan peranannya dengan lebih baik dalam hal ehwal antarabangsa, sama seperti entiti subnasional di negara lain seperti Quebec, Bavaria, dan Flanders. Cadangan itu menimbulkan perdebatan meluas di kalangan pembuat dasar dan ahli akademik di Sarawak .   

## Inisiatif MyDiplomacy
Pada 2019, Syed Nizamuddin mengasaskan MyDiplomacy bersama Zaim Mohzani, sebuah inisiatif yang bertujuan memperkasakan belia Malaysia dengan memberi mereka peluang untuk terlibat dalam inisiatif diplomatik. Gerakan ini bertujuan melengkapkan generasi pelapis diplomat dengan kemahiran dan pengalaman yang diperlukan dalam hubungan antarabangsa. 

## Penulisan
Syed Nizamuddin menulis mengenai pelbagai isu, merangkumi geopolitik, ekonomi antarabangsa, dan pembangunan serantau  selain kisah ketertarikan manusia (*human interest*) . Pandangan beliau mengenai diplomasi subnasional khususnya, mendapat perhatian media yang ketara di Sarawak. James Chin, Profesor Pengajian Asia di Universiti Tasmania menyokong idea itu, dengan menyatakan ia sejajar dengan amalan di negara seperti Australia dan Kanada, membolehkan Sarawak mengurus hubungan perniagaan dengan lebih langsung. Bagaimanapun, Profesor Datuk Jayum Jawan dari Universiti Kebangsaan Malaysia berhujah bahawa cadangan itu boleh menjejaskan Federalisme, kerana hal ehwal luar negeri merangkumi isu-isu yang lebih luas di luar kepentingan ekonomi, yang sepatutnya kekal di bawah kawalan kerajaan persekutuan.

## Buku
* *"Pantun; Sastera Agung Bangsa Melayu"* in *Kitab Tamadun Melayu* (The Patriots Publisher, 2022)

## Rujukan

## Pautan luar
* New Straits Times''
* Berita Harian
* South China Morning Post